Rekonštrukcia objektu pri Dóme sv. Martina sa predĺži asi do konca roka, dôjde k približne polročnému sklzu.
Predĺženie prác spôsobili dodatočné statické opatrenia, nové archeologické výskumy a problém s vlhkosťou v objekte.
"Z Rudnayovho námestia v miestach pri Dóme nám do suterénu tečie dažďová voda, sú potrebné opatrenia, s ktorými sa nepočítalo," povedala vedúca úseku inžinierskej činnosti Pamingu Zdenka Turzíková.
Práce spomaľujú aj archeologické nálezy v suteréne budovy s pôvodnými murivami. Koncom minulého roka práce zdržal aj stav stropnej konštrukcie.
V súčasnosti je už hotová nová strešná krytina z medeného plechu, v suteréne a na fasáde by mali byť dokončené umelecko-remeselné práce. Fasáda domu smerom od Nového mosta si zasa vyžiadala rekonštrukciu hradobného múru, ktorý siaha až po druhé poschodie budovy.